6. แผนงานในอนาคต

  การบริหารงานของบริษัทฯ
  มุ่งเน้นกลยุทธ์ในการสร้างความแข็งแกร่งในฐานะผู้นำด้านธุรกิจค้าส่งแบบชำระเงินสดและบริการตนเองในประเทศไทย
  บริษัทฯ ดำเนินนโยบายเชิงรุกเพื่อปรับเปลี่ยนตำแหน่งทางการตลาดของบริษัทฯ โดยในปลายปี
  2544 บริษัทฯ
  ได้เน้นย้ำภาพความเป็นผู้ประกอบธุรกิจค้าส่งแบบชำระเงินสดและบริการตนเองซึ่งเป็นรูปแบบธุรกิจหลักของบริษัทฯ
  เพื่อรองรับโอกาสทางการตลาดทั้งในขณะนี้รวมถึงในอนาคตที่เกิดขึ้นจากการที่ธุรกิจค้าปลีกสมัยใหม่ของไทยมีความสลับซับซ้อนเพิ่มขึ้น
  ปี 2546 เป็นปีที่บริษัทฯ ได้ดำเนินการตามกลยุทธ์นี้อย่างต่อเนื่อง
  และเป็นปีที่เห็นผลสำเร็จได้จากอัตราเติบโตของยอดขายและรายได้ และบริษัทฯ
  เชื่อมั่นถึงผลสำเร็จเช่นนี้ต่อไปในอนาคต

  บริษัทฯ ได้กำหนดกลุ่มลูกค้าเป้าหมายที่ชัดเจน
  และจะดำเนินการตอบสนองความต้องการของกลุ่มลูกค้าหลักแต่ละกลุ่มอันได้แก่
  ร้านค้าปลีกรายย่อย โรงแรม ภัตตาคาร กลุ่มผู้ประกอบธุรกิจร้านอาหารและบริการ
  ตลอดจนกลุ่มสถาบันผู้ประกอบวิชาชีพต่าง ๆ
  ความต้องการและรูปแบบการตัดสินใจซื้อของกลุ่มลูกค้าแต่ละกลุ่มมีลักษณะที่เฉพาะตัวและแตกต่างกัน
  และอาจเปลี่ยนแปลงได้เสมอ นอกจากนี้
  กลุ่มลูกค้าเหล่านี้มีความแตกต่างอย่างชัดเจนจากกลุ่มผู้บริโภครายย่อยที่ซื้อสินค้าเพื่อใช้ส่วนตัวและเป็นกลุ่มที่มีการตัดสินใจซื้อสินค้าด้วยตนเองซึ่งเคยเป็นฐานลูกค้าที่สำคัญในอดีตของบริษัทฯ
  สำหรับกลุ่มลูกค้าหลักของบริษัทฯ ในปัจจุบัน
  การตัดสินใจซื้อมิได้ขึ้นกับตัวเองแต่ถือเป็นส่วนหนึ่งในการดำเนินธุรกิจของตน
  ซึ่งเห็นได้จากกระบวนการคัดเลือกผู้จัดจำหน่ายสินค้า และบริษัทฯ
  จะต้องตอบสนองต่อกระบวนการตัดสินใจดังกล่าว การที่บริษัทฯ
  ได้กำหนดกลุ่มเป้าหมายหลักที่ชัดเจนส่งผลต่อการตัดสินใจทางการค้าทั้งหมดของบริษัทฯ
  ทั้งนี้รวมถึงการเลือกทำเลที่ตั้งสาขา ขนาดสาขา การใช้พื้นที่
  ประเภทและชนิดของสินค้าที่จำหน่าย กลยุทธ์ด้านราคา และการพัฒนาบุคลากร

  หลังจากได้กำหนดกลุ่มลูกค้าเป้าหมายที่ชัดเจนแล้ว บริษัทฯ
  จึงริเริ่มกระบวนการปรับเปลี่ยนองค์กรทั้งระบบโดยคำนึงถึงการตอบสนองต่อความต้องการของกลุ่มลูกค้าเป้าหมายเป็นหลัก
  ดังนั้นจึงได้มุ่งเน้นการพัฒนาธุรกิจสินค้าบริโภค โดยเฉพาะหมวดอาหารสด บริษัทฯ
  จะขยายพื้นที่จำหน่ายอาหารเพิ่มขึ้น และเพิ่มชนิดของผลิตภัณฑ์อาหารสดให้หลากหลายขึ้นด้วย
  บริษัทฯ จะร่วมมือกับผู้จัดจำหน่ายสินค้าเพื่อจัดหาอาหารสดที่มีคุณภาพ
  และความหลากหลายตามความต้องการของลูกค้า
  โดยให้ความสำคัญกับการจัดหาสินค้าอาหารที่ใช้ประจำวัน สินค้าหลักในหมวดอาหาร ได้แก่
  อาหารสด อาหารแช่แข็ง เนื้อ ไก่ ปลา ผลไม้ และผัก และบริษัทฯ
  ยังคงพัฒนาการให้บริการของบริษัทฯ ในส่วนนี้อย่างสม่ำเสมอ อาทิเช่น
  การทำงานอย่างใกล้ชิดกับผู้จัดจำหน่ายเพื่อคัดเลือกผลิตภัณฑ์อาหารสดที่มีคุณภาพ
  โดยจะมีการจำหน่ายสินค้าวันต่อวัน
  โดยเลือกผู้จัดจำหน่ายจากทั่วโลกเพื่อแก้ไขปัญหาสินค้าตามฤดูกาลที่มักขาดแคลนในบางเวลา
  การเน้นจำหน่ายสินค้าหมวดอาหารเพิ่มขึ้น ทำให้บริษัทฯ มีการปรับเปลี่ยนกลุ่มสินค้าอุปโภคใหม่
  โดยจะเน้นเฉพาะสินค้าอุปโภคที่กลุ่มลูกค้าหลักซื้อ อาทิ อุปกรณ์สำนักงาน เครื่องใช้ไฟฟ้า
  เครื่องใช้ในครัวเรือน และผลิตภัณฑ์ประกอบเอง

  เพื่อเพิ่มประสิทธิภาพขององค์กร และความมั่นใจว่ามีสินค้าพร้อมบริการตลอดเวลา บริษัทฯ
  จึงอยู่ในระหว่างหาแนวทางในการกระจายสินค้าจากศูนย์กระจายสินค้า
  นอกจากนี้ยังมีการกระจายสินค้าโดยผู้ให้บริการด้านขนส่งทำหน้าที่ขนส่งและกระจายสินค้าของผู้ผลิตหลาย
  ๆ รายพ่วงไปในรถบรรทุกคันเดียวกันอีกด้วย วิธีนี้จะทำให้บริษัทฯ
  สามารถเพิ่มประสิทธิภาพในการรับสินค้าจากผู้ผลิตและจัดจำหน่ายสินค้า
  เพื่อสามารถส่งสินค้าไปยังสาขาได้โดยใช้เวลาและต้นทุนที่ลดลง
  การใช้บริการจากบุคคลภายนอกเป็นผู้กระจายสินค้าจะช่วยลดค่าใช้จ่ายในการลงทุนของบริษัทฯ
  ขณะเดียวกันก็สร้างความมั่นใจว่าบริษัทฯ สามารถบริหารการกระจายสินค้าได้อย่างมีประสิทธิภาพ

  บริษัทฯ ยังคงทบทวนด้านราคา
  การจัดหมวดหมู่สินค้าและบริการที่จะเสนอแก่กลุ่มลูกค้าหลักอย่างต่อเนื่อง
  โดยมีการติดต่อสื่อสารกับกลุ่มลูกค้าหลักเพิ่มมากขึ้นเพื่อให้เข้าใจความต้องการและความคาดหวังของลูกค้าได้อย่างถูกต้อง
  รวมทั้งการหาช่องทางใหม่ ๆ เพื่อสนองความต้องการของลูกค้า เช่น
  การให้บริการจัดส่งสินค้าอาหารสด
  เนื่องจากบริการส่งสินค้าจะเป็นส่วนประกอบสำคัญที่ลูกค้ากลุ่มเป้าหมายจะใช้ในการตัดสินใจเลือกซื้อสินค้าจากบริษัทฯ
  บริษัทฯ ยังคงดำเนินโครงการที่ได้ริเริ่มไว้อย่างต่อเนื่อง เช่น โครงการ “ซูเปอร์เท็น”
  (“Super 10”) ซึ่งมีเป้าหมายการตลาดและการส่งเสริมการขายให้กับกลุ่มลูกค้าเฉพาะ ในปี
  2545 บริษัทฯ ได้พัฒนาเทคโนโลยีสารสนเทศด้วยการติดตั้งระบบ WinPOS และ MultiSAM
  เครื่องมือช่วยในการส่งเสริมการขายของบริษัทฯ
  ซึ่งช่วยเพิ่มขีดความสามารถในการแข่งขันด้านราคามากขึ้น เนื่องจากบริษัทฯ
  สามารถประเมินผลลัพธ์จากการใช้กลยุทธ์ด้านราคาและกิจกรรมส่งเสริมการขายจากฐานลูกค้ากลุ่มต่าง
  ๆ และตอบสนองความต้องการของลูกค้าได้อย่างมีประสิทธิภาพยิ่งขึ้น บริษัทฯ
  ยังมุ่งมั่นที่จะพัฒนาสินค้าภายใต้เครื่องหมายการค้าของตนเอง
  เพื่อความคุ้มค่าทางด้านราคาสำหรับลูกค้า และเพื่อเพิ่มกำไรของบริษัทฯ บริษัทฯ
  ยังคงหาแนวทางในการจัดซื้อสินค้าร่วมกันกับแม็คโครในประเทศอื่น ๆ ซึ่งอยู่ในภูมิภาคเดียวกัน
  ซึ่งเป็นการเพิ่มโอกาสของแม็คโครในภูมิภาคเอเชีย ให้มีกลยุทธ์ โครงสร้าง
  และตำแหน่งทางการตลาดในแนวเดียวกัน

  โครงสร้างองค์กรของบริษัทฯ จะต้องสอดคล้องกับการกำหนดตำแหน่งทางการตลาดของบริษัทฯ
  ทั้งนี้ปัจจุบันโครงสร้างองค์กรของบริษัทฯ เป็นแบบแนวราบ
  และพนักงานในทุกระดับต้องมีการติดต่อกับลูกค้า
  ดังนั้นจึงต้องเน้นการพัฒนาทักษะด้านความสัมพันธ์กับลูกค้าและทักษะด้านการตลาด
  โดยการฝึกฝนอบรมและการให้รางวัลจูงใจแก่พนักงานที่มีผลการปฏิบัติงานที่โดดเด่น บริษัทฯ
  ได้ดำเนินการพัฒนาบุคลากรอย่างต่อเนื่อง ทั้งการฝึกอบรม การหารือและรับฟังความคิดเห็น
  และการแบ่งปันความรู้ความเชี่ยวชาญในเรื่องธุรกิจและลูกค้า บริษัทฯ
  เน้นในเรื่องผลสำเร็จในการทำงาน และให้รางวัลตอบแทนแก่พนักงานตามผลงาน

  บริษัทฯ ยังคงมองหาโอกาสในการขยายสาขาต่อไป
  โดยแผนการขยายกิจการจะคำนึงถึงผลตอบแทนจากการลงทุนเป็นสำคัญ
  จากสภาพตลาดและข้อกฎหมายใหม่ที่จะมีการกำหนดใช้ บริษัทฯ
  จะยังคงสรรหาทำเลที่เหมาะสมกับการเป็นผู้ประกอบธุรกิจค้าส่งแบบชำระด้วยเงินสดและบริการตนเองซึ่งต่างจากไฮเปอร์มาร์เก็ต
  ในช่วง 2 ปี ที่ผ่านมา บริษัทฯ
  ได้พัฒนาสาขาที่มีขนาดเล็กลงและเปิดดำเนินการทั้งในกรุงเทพมหานครและต่างจังหวัด
  ซึ่งเป็นการกำหนดรูปแบบสาขาที่เน้นความคล่องตัว และช่วยให้การหาทำเลที่ตั้งเป็นไปโดยง่ายขึ้น
  บริษัทฯ ได้รับใบอนุญาตก่อสร้างสาขาหลายแห่ง ซึ่งคาดว่าจะเปิดบริการได้ภายในปี 2547
  การขยายสาขาเป็นจำนวนมากทำให้บริษัทฯ
  ได้รับข้อเสนอทางการค้าที่ดีขึ้นสำหรับสาขาใหม่เหล่านี้
  ซึ่งจะเปิดบริการด้วยวิธีดำเนินการที่เป็นระบบและมีมาตรฐาน
  และจะบรรลุเป้าหมายด้วยความร่วมมือระหว่างพนักงานที่มีประสบการณ์และพนักงานใหม่

  ในฐานะผู้ค้าส่งแบบชำระเงินสดและบริการตนเอง การขยายธุรกิจของบริษัทฯ
  มีความสัมพันธ์อย่างใกล้ชิดกับกลุ่มลูกค้าของบริษัทฯ ซึ่งลูกค้าเองก็เป็นผู้ประกอบธุรกิจเช่นกัน
  บริษัทฯ ได้ริเริ่มโครงการใหม่ๆ เพื่อส่งเสริมความสัมพันธ์ที่สอดคล้องกับกลุ่มลูกค้าดังกล่าว
  ซึ่งจะเป็นจุดมุ่งหมายหลักของบริษัทฯ ต่อไปในอนาคต
  อย่างไรก็ตามการปรับเปลี่ยนนี้มิใช่เป็นการเปลี่ยนแปลงองค์กรอย่างฉับพลัน
  แต่เป็นการพัฒนาธุรกิจให้ก้าวหน้าต่อไป
  เป็นการพัฒนาที่เริ่มต้นอย่างแข็งขันและสร้างผลลัพธ์ที่น่าพอใจ
  และจะดำเนินต่อไปในอีกหลายปีข้างหน้า เพื่อกลุ่มลูกค้าของบริษัทฯ
  และลูกค้ารายย่อยซึ่งเป็นลูกค้าของกลุ่มลูกค้าบริษัทฯ เอง รวมทั้งผู้จัดจำหน่ายสินค้า และพนักงาน
  ซึ่งเชื่อมั่นในสถานภาพการเป็นผู้นำในธุรกิจค้าส่งแบบชำระด้วยเงินสดและบริการตนเอง
  เห็นได้ชัดจากผลประกอบการที่แข็งแกร่งอย่างต่อเนื่องเพื่อประโยชน์สูงสุดของผู้ถือหุ้นของบริษัทฯ